text: Krigsveteraner får ekstra støtte
  08 april 2016 kl. 14.33
  Syd- og Sønderjyske krigsveteraner kan nu få mere hjælp. I dag åbnede nemlig syv nye veteranboliger.
  Mange soldater har ar på både sjæl og krop efter at ha' været sendt ud i krigsområder, og mange har brug for støtte efter at have været udsendt. Nu kan syd- og sønderjyske krigsveteraner få mere hjælp. I dag åbnede nemlig syv midlertidige boliger i Varde, som kan bruges af veteraner, som har brug for støtte og et mentalt frirum.
  Mange, der har været udsendt, har brug for støtte. En undersøgelse lavet af Socialforskningsinstituttet viser at 1 ud af 1000 havde en psykiatrisk diagnose før udsendelsen. Efter udsendelsen er det 17 ud af 1000. Af samme rapport fremgår at næsten hver tredje udsendte har været i kontakt med forsvarets psykologtjeneste.
  Åbningen af de nye veteranboliger blev i dag fejret med fællessang, musik og taler af blandt andre Viceforsvarschefen og Vardes borgmester, Erik Buhl.
  